Man kritiek ná rooftog by luukse Pretoria-hotel | Maroela Media
Man kritiek ná rooftog by luukse Pretoria-hotel
Sheraton Pretoria Hotel. Foto: http://www.sheratonpretoria.com/
'n Man is in 'n kritieke toestand nadat hy Woensdagaand buite die Sheraton-hotel in Arcadia, Pretoria, tydens 'n gewapende rooftog geskiet is.
Maj. Mack Mngomezulu, provinsiale polisiewoordvoerder, het gesê die man het saam met ander gaste voor die hotel stilgehou en was besig om hul bagasie af te laai toe 'n Audi langs hulle gestop het. "Drie gewapende rowers het uitgespring, hulle met vuurwapens gedreig en hul bagasie gesteel," het Mngomezulu gesê. "Net voordat hulle gevlug het, het hulle 'n skoot afgevuur en die man is in die kop gewond."
Volgens Russel Meiring, woordvoerder van ER24 wat op die toneel was, was die man in 'n kritieke toestand met paramedici se aankoms, maar steeds by sy volle bewussyn. Nadat paramedici hom gestabiliseer het, is hy na die Muelmed-hospitaal gehaas.
Mngomezulu het gesê 'n saak van gewapende roof word ondersoek. Niemand is nog in hegtenis geneem nie.